b'\n_START_ARTICLE_\n2012 m. Rusijos prezidento rinkimai\n_START_PARAGRAPH_\n2012\xc2\xa0m. Rusijos prezidento rinkimai vyko 2012\xc2\xa0m. kovo 4 d. Tai buvo \xc5\xa1e\xc5\xa1tieji Rusijos prezidento rinkimai. Juose nugal\xc4\x97jo buv\xc4\x99s \xc5\xa1alies ministras pirmininkas Vladimiras Putinas, \xc5\xa1alies vadovu tap\xc4\x99s tre\xc4\x8di\xc4\x85 kart\xc4\x85.\n_START_SECTION_\nKandidatai\n_START_PARAGRAPH_\n2011\xc2\xa0m. rugs\xc4\x97jo 24 d. Vieningosios Rusijos partijos suva\xc5\xbeiavime dabartinis prezidentas Dmitrijus Medvedevas prane\xc5\xa1\xc4\x97, kad naujuoju \xc5\xa1alies vadovu mato \xc5\xa1alies ministr\xc4\x85 pirminink\xc4\x85 ir du kartus \xc5\xa1alies vadov\xc4\x85 Vladimir\xc4\x85 Putin\xc4\x85. Tuo tarpu pastarasis paskelb\xc4\x97 norintis, kad jo viet\xc4\x85 vyriausyb\xc4\x97s vadovo poste u\xc5\xbeimt\xc5\xb3 D. Medvedevas._NEWLINE_Vis\xc5\xb3 oficiali\xc5\xb3 kandidat\xc5\xb3 s\xc4\x85ra\xc5\xa1as buvo paskelbtas 2012\xc2\xa0m. sausio 29 dien\xc4\x85. U\xc5\xberegistruoti kandidatai yra Vieningosios Rusijos partijos vadovas V. Putinas, Rusijos Federacijos Komunist\xc5\xb3 partijos vadovas Genadijus Ziuganovas, Serg\xc4\x97jus Mironovas (partija Teisinga Rusija), Vladimiras \xc5\xbdirinovskis (Rusijos liberal\xc5\xb3 demokrat\xc5\xb3 partija), nepriklausomas kandidatas verslininkas Michailas Prochorovas._NEWLINE_Dar 11 kandidat\xc5\xb3 nebuvo u\xc5\xberegistruoti._NEWLINE_Visuomen\xc4\x97s nuomoni\xc5\xb3 tyrimo bendrov\xc4\x97s \xe2\x80\x9eVTsIOM\xe2\x80\x9c 2012\xc2\xa0m. sausio 14 d. duomenimis labiausiai i\xc5\xa1 vis\xc5\xb3 kandidat\xc5\xb3 Rusijos pilie\xc4\x8diai palaiko V. Putin\xc4\x85\xc2\xa0\xe2\x80\x93 48\xc2\xa0% populiarumas. Tuo tarpu internetinio portalo \xe2\x80\x9eSuperjob\xe2\x80\x9c sausio 21\xe2\x80\x9322 d. apklausa parod\xc4\x97, kad V. Putin\xc4\x85 palaiko 26\xc2\xa0% rink\xc4\x97j\xc5\xb3, o antroje vietoje su 21\xc2\xa0% yra M. Prochorovas.\n_START_SECTION_\nRezultatai\n_START_PARAGRAPH_\nSurink\xc4\x99s apie 64% rink\xc4\x97j\xc5\xb3 bals\xc5\xb3 nugal\xc4\x97jo V. Putinas. Antroje vietoje liko Genadijus Ziuganovas su 17\xc2\xa0%. I\xc5\xa1 viso rinkimuose dalyvavo apie 63% balso teis\xc4\x99 turin\xc4\x8di\xc5\xb3 pilie\xc4\x8di\xc5\xb3._NEWLINE_Nepriklausom\xc5\xb3 steb\xc4\x97toj\xc5\xb3 duomenimis, V. Putinas sulauk\xc4\x97 tik apie 50% rink\xc4\x97j\xc5\xb3 bals\xc5\xb3.'